આયુર્વેદનાં ડૉ. શેમ્પી ગુપ્તા અને ડર્મેટોલૉજિસ્ટ ડૉ. માધુરી અગરવાલ બન્ને એક વાત પર ભાર મૂકે છે કે પાણીનું પ્રમાણ વધારે રાખવું. આજે લોકો ઑફિસમાં ઍર-કન્ડિશન્ડમાં બેસીને ઘરે આવીને પણ સારા વાતાવરણમાં હોવાથી પાણીના પ્રમાણ પર ધ્યાન નથી રાખતા. એની અસર વાળ પર પડતી હોય છે. વધુમાં ડૉ. માધુરી જણાવે છે, ‘ઘણા લોકો સફેદ વાળને ઢાંકવા માટે મેંદીનો ઉપયોગ કરતા હોય છે, પરંતુ હું લોકોને સ્પષ્ટ ના કહું છું, કારણ કે એ મેંદીમાં પણ વાળને ડાઇ કરવાનાં રસાયણો ઉમેરેલાં હોય છે અને એની સુરક્ષિતતાની કોઈ ખાતરી નથી હોતી. એના કરતાં હું તેમને બ્રૅન્ડેડ ડાઇ કલરની સલાહ આપું છું. આ રંગો પર પ્રામાણિક માર્ક તો હોય છે. મેંદીનો સાચો ફાયદો ત્યારે જ થાય જ્યારે એ કુદરતી રીતે લેવામાં આવે. હવે આપણે કંઈ ઘરે તો છોડ ઉગાડીને એનાં પાંદડાં મસળીને ઉપયોગમાં લેવાના નથી.’